Crosby, Stills &amp; Nash

Crosby, Stills &amp; Nash oli folkrolki supergrupp, mis tegutses aastatel 1968–1970 ja 1973–2015. Selle moodustasid Ameerika lauljad ja laulukirjutajad David Crosby ja Stephen Stills ning inglise laulja ja laulukirjutaja Graham Nash. Kuuel perioodil kuulus selle juurde ka Kanada laulja-laulukirjutaja Neil Young ning siis kandis ansambel nime Crosby, Stills, Nash &amp; Young. Ansambel on tuntud tänu oma keerulisele harmoonilisele laulule, sagedastele tormilistele omavahelistele suhetele, poliitilisele aktivismile ning kestvale mõjule Ameerika muusikale ja kultuurile.
Crosby, Stills &amp; Nash esines esimest korda mitteametlikult koos 1968. aasta juulis, mil avastati, et koos suudeti luua hea harmoonia. Pärast seda otsustati koos muusikat looma hakata. Crosby oli aasta varem lahkunud ansamblist The Byrds ja Stillsi ansambel Buffalo Springfield oli läinud laiali 1968. aasta alguses; Nash lahkus oma ansamblist The Hollies 1968. aasta detsembris. 1969. aasta alguseks oli ansambel sõlminud plaadilepingu Atlantic Recordsiga. Nende esimene omanimeline debüütalbum ilmus 1969. aasta mais. Albumilt ilmus kaks USA singlite edetabelis Billboard Hot 100 esineljakümnesse jõudnud hitti: "Suite: Judy Blue Eyes" (kohale 21.) ja "Marrakesh Express" (kohale 28.). Pärast albumi ilmumist mindi kontserditurneele, mille jaoks palgati ansamblisse juurde trummar Dallas Taylor ja basskitarrist Greg Reeves. Lisaks vajati veel klahvpillimängijat; Atlantic Recordsi president Ahmet Ertegun soovitas Neil Youngi, kes oli koos Stillsiga mänginud Buffalo Springfieldis. Pärast mõningast algset vastumeelsust võeti Young ansambli täieõiguslikuks liikmeks.
1969. aasta augustis kogus ansambel tuntust esinemisega Woodstocki festivalil. Esimene koos Youngiga salvestatud album "Déjà Vu" jõudis 1970. aastal mitmetes riikides plaadimüügi edetabelite tippu. "Déjà Vu" jäi ühtlasi ansambli kõige edukamaks albumiks, seda müüdi maailmas üle kaheksa miljoni koopia. Albumi singlitest said hittideks "Woodstock" (edetabelis 11. kohal), "Teach Your Children" (16. kohal) ja "Our House" (30. kohal). Ansambli teise kontserditurnee, mille järel anti välja kontsertalbum "4 Way Street" (1971), ajal läksid Young ja Taylor tülli, mistõttu asendati Taylor ajutiselt John Barbataga. Lisaks tekkisid pinged Stillsiga, kes selle tagajärjel ajutiselt ansamblist välja visati. Turnee lõpuks läks ansambel aga üldse laiali. 1973. aastal tuli ansambel uuesti kokku, kuid Young kuulus hiljem ansamblisse vaid teatud perioodidel. Alates 1974. aastast andis ansambel välja kaheksa stuudioalbumit ja neli kontsertalbumit. Ansambli viimane stuudioalbum "Looking Forward" ilmus 1999. aastal.
Crosby, Stills, Nash ja Young esinesid viimast korda kõik neljakesti koos 27. oktoobril 2013 California osariigis Mountain View's heategevuskontserdil Bridge School Benefit. 2015. aastal tegid Crosby, Stills ja Nash kontserditurnee, mille käigus anti kontserte Ameerikas, Euroopas ja Jaapanis. Viimast korda esinesid nad koos 3. detsembril 2015 Washingtonis The Ellipse'is riikliku jõulupuu ("National Christmas Tree") jõulutulude süütamisel. 2016. aasta märtsis teatas Nash, et tema ja Crosby omavaheliste püsivalt halbade suhete tõttu ei esine Crosby, Stills &amp; Nash enam kunagi koos. Hilisemale uuele võimalikule kokkutulekule tegi lõpu Crosby surm 2023. aasta jaanuaris.
1997. aastal võeti Crosby, Stills, &amp; Nash Rock'n'rolli Kuulsuste Halli liikmeks. Kõik kolm liiget on võetud Kuulsuste Halli liikmeks ka teiste ansamblitega (Crosby koos The Byrdsiga, Stills koos Buffalo Springfieldiga ja Nash Holliesiga). Young, kes ei kuulu Kuulsuste Halli Crosby, Stills &amp; Nashi koosseisus, on sinna valitud sooloartistina ja Buffalo Springfieldi liikmena.